CELEX: C2006/036/49
Language: et
Date: 2006-02-11 00:00:00
Title: Kohtuasi C-436/05: Eelotsusetaotlus, mille esitas Hof van Beroep te Antwerpen  29. novembri 2005.  aasta määrusega kohtuasjas Lucien De Graaf ja Gudula Daniels  versus  Belgia Kuningriik

11.2.2006   
            
            
               ET
            
            
               Euroopa Liidu Teataja
            
            
               C 36/24
            
         Eelotsusetaotlus, mille esitas Hof van Beroep te Antwerpen 29. novembri 2005. aasta määrusega kohtuasjas Lucien De Graaf ja Gudula Daniels versus Belgia Kuningriik
   (Kohtuasi C-436/05)
   (2006/C 36/49)
   Kohtumenetluse keel: hollandi
   Euroopa Ühenduste Kohus on saanud Hof van Beroep te Antwerpen'i 29. novembri 2005. aasta määrusega kohtuasjas Lucien De Graaf ja Gudula Daniels v. Belgia Kuningriik esitatud eelotsusetaotluse, mis saabus kohtukantseleisse 5. detsembril 2005.
   Hof van Beroep te Antwerpen küsib Euroopa Kohtult eelotsust järgmistes küsimustes:
   
               1.
            
            
               Kas määrus nr 1408/71 (1) on kohaldatav siseriikliku seadusandja poolt riigi sotsiaalkindlustussüsteemi alternatiivseks rahastamiseks sisse seatud täiendavale kriisiosamaksele (TKS)?
            
         
               2.
            
            
               Kas Belgia võib arvestades EÜ artikliga 39 nõuda Belgias elavalt füüsiliselt isikult, kes töötab (pea-aegu) täiemahuliselt teises liikmesriigis, täiendava kriisiosamakse maksmist sotsiaalkindlustuse rahastamiseks, kui nimetatud isik ei ole sotsiaalkindlustuse maksukohustuslane mitte Belgias, vaid riigis, kus ta töötab, samas kui kõik teised elukohariigi elanikud, kellelt nõuti täiendava kriisiosamakse maksmist, olid Belgia sotsiaalkindlustuse maksukohustuslased?
            
         
               3.
            
            
               Kas liikmesriik võib, arvestades EÜ artikliga 39, kehtestada suurema maksukoormuse teises liikmesriigis töötavatele piiriala elanikele kui samuti teises liikmesriigis töötavatele isikutele, kes ei ela piirialal?
            
         
               4.
            
            
               Kas liikmesriigi elanik, kes töötab pea-aegu täiemahuliselt teises liikmesriigis (A), võib toetuda “enamsoodustusrežiimi” põhimõttele, kui liikmesriik näeb ette soodsama maksustamiskorra teistele riigi elanikele, kes samuti töötavad pea-aegu täiemahuliselt kolmandas liikmesriigis (B)?
            
         
               5.
            
            
               Kas EÜ artikliga 39 või mõne muu sättega on vastuolus see, et elukohaliikmesriik ei luba pea-aegu täiemahuliselt teises liikmesriigis töötaval elukohariigi elanikul tasutud ravikindlustusmakseid maksustatavast tulust maha arvata, samas kui seda võivad teha töötajate vaba liikumise õigust mittekasutavad elukohariigi elanikud ja selle riigi elanikud, kus nimetatud isik töötab?
            
         
               6.
            
            
               Kas EÜ artikliga 39 või mõne muu sättega on vastuolus see, et elukohariik seob ravikindlustuse osamaksete maha arvamise maksustatavast tulust muuhulgas nõudega, et isik peab ravikindlustuslepingu sõlmima elukohariigi poolt tunnustatud vastastikuse ravikindlustusseltsiga arvestades sellega, et töötajate vaba liikumise õigust kasutavatel elukohaliikmesriigi elanikel on elukohariigi õigusaktide kohaselt seaduslikult võimatu sõlmida vastastikuse ravikindlustusseltsiga täiendavat ravikindlustust?
            
         
      (1)  Nõukogu 14. juuni 1971. aasta määrus (EMÜ) nr 1408/71 sotsiaalkindlustusskeemide kohaldamise kohta ühenduse piires liikuvate töötajate ja nende pereliikmete suhtes (EÜT L 149, lk 2).